Oriveden keskustan seisake

Oriveden keskustan seisake (vir. Orivesi keskusta, ) on rautatieliikennepaikka Orivedellä kaupungin keskustan itäpuolella Parpolanrinteen kaupunginosassa Tampere–Haapamäki-radan varrella. Seisake avattiin ensimmäisen kerran Parpola-nimisenä (lyh. Prp) toukokuussa 1951, ja se lakkautettiin joulukuussa 1955. Seisake oli seuraavan kerran käytössä vajaan vuoden ajan toukokuusta 1976 maaliskuuhun 1977.

Dm12-kiskobussien käyttöönoton myötä junien parempi kiihtyvyys mahdollisti ylimääräisten seisakkeiden käyttöönoton. Seisake otettiin uudelleen käyttöön Orivesi keskusta -nimisenä kesäkuussa 2007 yhdessä Kolhon kanssa, ja sinne rakennettiin 80 metriä pitkä asfaltoitu, korkea laituri sekä pysäköintialue. Matkustajia varten paikalla on odotuskatos. Seisakkeella pysähtyvät kaikki Tampereen ja Keuruun väliä kulkevat taajamajunat.

Lähteet 

Oriveden rautatieliikennepaikat
Pirkanmaan henkilöliikenteen rautatieliikennepaikat